## Pravilnik o uvjetima ovlašćivanja pravnih osoba za ovjeravanje uređaja s valjcima za mjerenje kočne sile po obodu kotača kod vozila na motorni pogon i priključnih vozila

### NN 61/2006 (31.5.2006.), Pravilnik o uvjetima ovlašćivanja pravnih osoba za ovjeravanje uređaja s valjcima za mjerenje kočne sile po obodu kotača kod vozila na motorni pogon i priključnih vozila

# DRŽAVNI ZAVOD ZA MJERITELJSTVO

**1473**

Na temelju članka 41. stavak 4. i članka 46. stavak 3. Zakona o mjeriteljstvu
(»Narodne novine«, broj 163/03.), ravnatelj Državnog zavoda za mjeriteljstvo
donosi

## PRAVILNIK

### O UVJETIMA OVLAŠĆIVANJA PRAVNIH OSOBA ZA OVJERAVANJE UREĐAJA S VALJCIMA ZA MJERENJE KOČNE SILE PO OBODU KOTAČA KOD VOZILA NA MOTORNI POGON I PRIKLJUČNIH VOZILA

I. OPĆE ODREDBE

Članak 1.

Ovim se pravilnikom propisuju uvjeti koje moraju ispunjavati ovlaštene pravne
osobe za ovjeravanje uređaja s valjcima za mjerenje kočne sile po obodu kotača
kod vozila na motorni pogon i priključnih vozila (u daljnjem tekstu: uređaji s
valjcima).

Članak 2.

Ovlaštene pravne osobe, u smislu ovoga pravilnika, mogu ovjeravati uređaje s
valjcima kao zakonita mjerila, ispitivati usklađenost uređaja s valjcima s
propisima, provoditi službena mjerenja i voditi evidenciju ovjerenih uređaja s
valjcima kao zakonitih mjerila.
Ovlaštene pravne osobe, u smislu ovoga pravilnika, ne smiju se baviti
proizvodnjom, uvozom, prodajom ili popravkom uređaja s valjcima.

II. TEHNIČKI I MJERITELJSKI ZAHTJEVI KOJE MORA ISPUNITI OVLAŠTENA PRAVNA OSOBA

Članak 3.

Ovlaštena pravna osoba mora ispunjavati zahtjeve koji se odnose na:
1. opremu za ispitivanje uređaja s valjcima
2. prostorije za ispitivanje uređaja s valjcima
3. radnike
4. stručnu i tehničku osposobljenost
5. propisanu dokumentaciju.

Članak 4.

Potrebna oprema za ispitivanje uređaja s valjcima je:
Odgovarajuća mehanička ili elektronička naprava (koja se u praksi naziva
»mjernom polugom« ili »vagom«) utvrđene duljine i mase s odgovarajućim utezima
razreda točnosti M2, odnosno mjernom polugom s manometrom, dinamometrom ili
elektroničkim mjernim pretvornikom sile, koji daju podatke mjerenja kočne sile u
rasponu od 0 do 40 kN.

Članak 5.

Odgovarajući utezi razreda točnosti M2 iz članka 4. koji se upotrebljavaju kao
dio mehaničke naprave moraju biti umjereni ili ovjereni.
Mjerna poluga (kao mjerilo dužine) iz članka 4. koja se upotreb­ljava kao dio
mehaničke naprave mora biti umjerena ili ovjerena.
Mjerna poluga (vaga) iz članka 4. koja se upotrebljava kao dio mehaničke
naprave, mora imati nosač koji se može učvrstiti na postolje pogonskih valjaka i
ugrađenu razulju radi postavljanja u vodoravni položaj prije početka
ispitivanja.
Ako se za ispitivanje uređaja s valjcima upotrebljava manometar, dinamometar ili
elektronički mjerni pretvornik sile, isti moraju biti umjereni ili ovjereni.

Članak 6.

Ovlaštena pravna osoba mora voditi evidenciju o obavljenim ovjeravanjima.
Ovlaštena pravna osoba treba biti opremljena osobnim računalom (PC) s mogućnošću
spajanja na internet i povezivanja s bazom podataka Državnog zavoda za
mjeriteljstvo (u daljnjem tekstu: Zavod).

Članak 7.

Ovlaštena pravna osoba mora imati radnu prostoriju za ispitivanje uređaja s
valjcima koja mora ispunjavati ove uvjete:
1. mora biti čista, suha i dovoljno prostrana za neometano ispitivanje i
ovjeravanje uređaja s valjcima
2. mora biti dovoljno prostrana za smještaj potrebne opreme
3. mora biti zaštićena od izravna sunčeva utjecaja
4. u prostoriji i njezinoj okolici izvori vibracija ne smiju utjecati na točnost
mjerenja
5. mora imati dnevnu i električnu rasvjetu.

Članak 8.

U radnoj prostoriji za ispitivanje mogu se obavljati samo poslovi ispitivanja i
ovjeravanja uređaja s valjcima.
U radnoj prostoriji za ispitivanje mogu se nalaziti samo ispitna oprema i pribor
koji se upotrebljavaju za ispitivanje i ovjeravanje uređaja s valjcima.

Članak 9.

Radna prostorija može imati uređaj za klimatizaciju ili neki drugi uređaj koji
stvara odgovarajuće uvjete.

Članak 10.

Izvori grijanja prostorije za ispitivanje uređaja s valjcima moraju biti
najmanje 1,5 m udaljeni od opreme, tj. od mjesta gdje se obavlja ispitivanje
uređaja s valjcima i moraju omogućiti ujednačeno zagrijavanje prostorije za
ispitivanje uređaja s valjcima.

Članak 11.

Stručna i tehnička osposobljenost pravne osobe dokazuje se potvrdom nadležnog
tijela za akreditaciju Republike Hrvatske za područje mjerenja koje je predmet
ovlaštenja.
Ovlaštena pravna osoba mora imati najmanje dva ovlaštena mjeritelja koji
obavljaju poslove ispitivanja i ovjeravanja uređaja s valjcima.
Jedan radnik iz stavka 2. ovoga članka mora imati najmanje VSS tehničkog smjera,
a drugi mora imati najmanje SSS tehničkog smjera.
Radnici iz stavka 2. ovoga članka moraju imati najmanje 3 godine radnog iskustva
na poslovima ispitivanja uređaja s valjcima i moraju poznavati propise o
postupcima i metodama ispitivanja uređaja s valjcima te imati uvjerenje o
položenom stručnom ispitu.
Ako radnik nema položen stručni ispit iz stavka 4. ovoga članka, ispit mora
položiti u roku godine dana od dana pravomoćnosti rješenja.

Članak 12.

Ovlaštena pravna osoba mora imati ovu dokumentaciju:
1. registracijski akt
2. radne knjižice zaposlenih osoba
3. propise iz područja ispitivanja i ovjeravanja uređaja s valjcima
4. definirane postupke ispitivanja uređaja s valjcima i odobrene od Zavoda
5. naputak proizvođača o upotrebi opreme za ispitivanje uređaja s valjcima
6. naputak o održavanju i praćenju ispravnosti opreme za ispitivanje uređaja s
valjcima
7. obrasce zahtjeva za ovjeravanje uređaja s valjcima, izvješća o ispitivanju
uređaja s valjcima i dr.
8. rješenja o odobrenju tipa mjerila za uređaje s valjcima koji se ovjeravaju
kod ovlaštene pravne osobe
9. popis opreme za ispitivanje s tehničkim podacima i datumima ovjeravanja i/ili
umjeravanja i ovjernice i/ili potvrde o umjeravanju za svako mjerilo i/ili
etalon koje je sastavni dio ove opreme.

Članak 13.

Ovlaštena pravna osoba tijekom svog rada mora:
1. ovjeravati uređaje s valjcima koji imaju važeće rješenje o odobrenju tipa
mjerila, u skladu s odobrenim postupkom ispitivanja uređaja s valjcima
2. obavijestiti Zavod o svakoj promjeni koja bi mogla utjecati na osposobljenost
ovlaštene pravne osobe da ispuni uvjete propisane ovim pravilnikom te
upotrebljavati samo opremu za ispitivanje uređaja s valjcima s važećom
ovjernicom, potvrdom o umjeravanju ili potvrdom o sukladnosti
3. dostavljati Zavodu izvješća o ovjerenim uređajima s valjcima najmanje dva
puta godišnje
4. dostavljati Zavodu popis svojih etalona s važećom ovjernicom ili potvrdom o
umjeravanju najmanje jednom godišnje
5. najmanje jednom godišnje sudjelovati u usporedbenim ispitivanjima na zahtjev
Zavoda.

III. PRIJELAZNE I ZAVRŠNE ODREDBE

Članak 14.

Ovlaštenoj pravnoj osobi koja ispunjava uvjete propisane ovim pravilnikom izdaje
se rješenje o ovlaštenju koje važi 3 (tri) godine od dana njegove pravomoćnosti.

Članak 15.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-02/06-07/22
Urbroj: 558-06/14-06-1
Zagreb, 17. svibnja 2006.

Ravnatelj
Državnog zavoda za mjeriteljstvo
**Mirko Vuković, dipl. ing**., v. r.

Pravilnik, NN 61/2006-1473
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)